अधिकारी जिम्मेदारी समझ कर मुद्दों का निस्तारण करें : राठौड़
जिलापरिषद के सभागार में जिला परिषद की साधारण सभा की शुक्रवार को हुई बैठक में पांच महीने पहले की बैठक में लिए गए फैसलों का परिणाम नहीं आने से खफा जिले के प्रभारी मंत्री राजेंद्र राठौड़ ने कहा कि यह अफसोस की बात है। अधिकारी वर्ग अपनी जिम्मेदारी समझते हुए सदन में रखे जाने वाले मुद्दों का जनप्रतिनिधियों की भावना के अनुरूप निस्तारण करें, जिससे ग्रामीण क्षेत्र की जनता को राहत मिल सके। बैठक में जिला परिषद सदस्यों ने अपने अपने क्षेत्र से पानी, बिजली, सड़क और लीकेज आदि से जुड़ी समस्याओं को लेकर आवाज बुलंद की।
बैठक में जिला परिषद सदस्यों ने जुलाई में हुई साधारण सभा की हुई बैठक में राजगढ़ क्षेत्र में सिंगल फेज के ट्यूबवैल चालू करवाने, पाइप लाइन डालने के लिए तोड़ी गई सड़कों की मरम्मत, लीकेजों को सही करवाने आदि को लेकर किए गए फैसलों की पालना नहीं होने की बात सदन में रखी। इस पर प्रभारी मंत्री राठौड़ ने कहा कि बैठक में किए जाने वाले फैसलों की पालना अधिकारी नहीं कर रहे है। आगे से ऐसा होने पर संबंधित अधिकारी के खिलाफ अनुशासनात्मक कार्रवाई की जाएगी। जनप्रतिनिधियों की तरफ से मिलने वाली शिकायत या सुझाव को प्राथमिकता देते हुए उनका निराकरण किया जाएं। राठौड़ ने जिले में नरेगा के तहत अर्जित कम उपलब्धियों पर असंतोष व्यक्त किया। कलेक्टर अर्चनासिंह ने बताया कि आरोग्य राजस्थान कार्यक्रम के तहत चूरू जिला राज्य में प्रथम स्थान पर है। जल बचत, जल संरक्षण एवं जल संवद्र्घन के लिए जनसहयोग एवं जनप्रतिनिधियों के महत्ती सुझावों के साथ जनहित में प्राथमिकता से जोहड़ एवं व्यक्तिगत टांकों का निर्माण करवाया जायेगा। उन्होंने कहा कि 27 जनवरी से 30 जून 2016 तक जल संरक्षण के कार्यों के लिए 54 करोड़ रुपये स्वीकृत हुए हैं। बैठक की अध्यक्षता जिला प्रमुख हरलाल सहारण ने की।
प्रभारी मंत्री राठौड़ ने अधिकारियों को ये दिए निर्देश
उन्होंनेजिले में भवन रहित प्राथमिक स्वास्थ्य केन्द्रों की जानकारी प्राप्त करते हुए मुख्य चिकित्सा एवं स्वास्थ्य अधिकारी डॉ. अजय चौधरी को भवन निर्माण के लिए भूमि का चिह्निकरण कर प्रस्ताव भिजवाने के निर्देश दिए। जोधपुर डिस्कॉम के एसई को जिले में घरेलु विधुत कनेक्शन के लिए डिमांड नोटिस जमा कराने पर एक माह में कनेक्शन देने, दीनदयाल विधुतिकरण योजनांतर्गत वंचित ढाणियों बिजली देने, एडीएम राजपाल सिंह को तारानगर पंचायत समिति क्षेत्र में खराब दिल्ली-बीकानेर साहवा-तारानगर सड़क मार्ग तथा रतनगढ-सुजानगढ मेगा हाईवे की जांच कर रिपोर्ट प्रस्तुत करने आदि के निर्देश दिए।
बैठक में जिला परिषद सदस्य धर्मेंद्र बुडानिया ने प्रतिमाह होने वाली साधारण सभी बैठक चार महीने बाद और अवकाश के दिन रखने का कारण पूछते हुए कहा कि ग्रामीण विकास को लेकर गठित विभिन्न कमेटियों की भी गठन के छह महीने बीत जाने के बाद एक भी बैठक नहीं हुई। उन्होंने जोधपुर डिस्कॉम से जुड़ी समस्याओं को सदन में रखते हुए ग्रामीण क्षेत्र में पर्याप्त बिजली देने, सिंगल फेज के स्वीकृत ट्यूबवैल को चालू करवाने और किसानों के साथ न्याय किए जाने की मांग की। जिला परिषद सदस्य कुलदीप पूनिया ने कहा कि कालरी गांव में सरकारी योजनाओं से वंचित चल रहे बीपीएल परिवारों की बाद में करवाई गई जांच में पात्रता सही पाई गई, लेकिन अधिकारियों की इस गफलत के कारण उक्त लोगों को परेशान होना पड़ा। इस पर जिले के प्रभारी मंत्री ने कलेक्टर से कहा कि उक्त परिवारों को पात्रता गलत बताकर योजनाओं से वंचित रखे जाना गुनाह है और ऐसे अधिकारी या कर्मचारी की जिम्मेदारी तय की जाए। जिला परिषद सदस्य नरेश गोदारा ने कहा कि पड़िहारा के वार्ड दो में 11 सितंबर से पानी की एक बूंद भी सप्लाई नहीं हो रही, इस बारे में संबंधित अधिकारियों को बार बार अवगत करवाने के बाद भी कोई परिणाम नहीं आया। ऐसे ही पीएचईडी विभाग में ट्यूबवैल के रखरखाव के नाम पर बहुत बड़ा घपला किया जा रहा है। प्रभारी मंत्री ने कहा कि जिले के प्रत्येक ट्यूबवैल की कुंडली बनाई जाए, जिससे उसके रखरखाव पर किए जाने वाले खर्चे की जानकारी भी सामने सकेगी। जिप सदस्य अंकिता ने कहा कि उन्होंने पिछली बैठक में सदन के सामने हरपालू कुबड़ी सहित अन्य गांवों में आपणी योजना की पाइप लाइन डालने के चलते तोड़ी गई सड़कों की मरम्मत किए बिना ही संबंधित फर्म काे लाखों रुपए का भुगतान किए जाने की बात रखी थी, लेकिन अभी तक उक्त सड़कों की मरम्मत नहीं हुई है। उन्होंने जैतपुरा के खेल मैदान पर हो रहे अतिक्रमण को हटाने, किसानों को पर्याप्त रूप से बिजली देने की आवाज उठाई। जिप सदस्य संजू कस्वा ने राजगढ़ से सालासर बन रहे हाईवे के बंद काम को चालू करवाने, मोहनलाल आर्य ने फोगां की सरकारी स्कूल में खाली पदों को भरे जाने, नरेशकुमार ने साहवा से शिफ्ट किए गए आपणी योजना के एक्सईएन कार्यालय को यथावत रखे जाने, दिल्ली-बीकानेर रोड साहवा-तारानगर रोड की मरम्मत करवाने आदि मांगों को सदन के सामने रखा। चूरू पंचायत समिति प्रधान ज्योति राठौड़, सरदारशहर प्रधान सत्यनारायण सहारण ने भी उपयोगी सुझाव दिए।
चूरू. जिला परिषद् सभागार में साधारण सभा की बैठक में उपस्थित अधिकारी जनप्रतिनिधि।
hin_Deva hin_Deva hin_Deva hin_Deva hin_Deva hin_Deva hin_Deva